主页 > 儒家经典 > 论语 >

# 《里仁篇》四

子曰：「里仁为美。择不处仁，焉得知？」
子曰：「不仁者，不可以久处约，不可以长处乐。仁者安仁，知者利仁。」
子曰：「唯仁者，能好人，能恶人。」
子曰：「苟志於仁矣，无恶也。」
子曰：「富与贵，是人之所欲也；不以其道得之，不处也。贫与贱，是人之恶也；不以其道得之，不去也。君子去仁，恶乎成名。君子无终食之间违仁，造次必於是，颠沛必於是。」
子曰：「我未见好仁者，恶不仁者。好仁者，无以尚之；恶不仁者，其为仁矣，不使不仁者加乎其身。有能一日用其力於仁矣乎？我未见力不足者。盖有之矣，我未之见也。」
子曰：「人之过也，各於其党。观过，斯知仁矣。」
子曰：「朝闻道，夕死可矣！」
子曰：「士志於道，而耻恶衣恶食者，未足与议也！」
子曰：「君子之於天下也，无适也，无莫也，义之於比。」
子曰：「君子怀德，小人怀土；君子怀刑，小人怀惠。」
子曰：「放於利而行，多怨。」
子曰：「能以礼让为国乎，何有！不能以礼让为国，如礼何！」
子曰：「不患无位，患所以立；不患莫己知，求为可知也。」
子曰：「参乎！吾道一以贯之。」曾子曰：「唯。」子出。门人问曰：「何谓也？」曾子曰：「夫子之道，忠恕而已矣。」
子曰：「君子喻於义，小人喻於利。」
子曰：「见贤思齐焉；见不贤而内自省也。」
子曰：「事父母几谏，见志不从，又敬不违，劳而不怨。」
子曰：「父母在，不远游，游必有方。」
子曰：「三年无改於父之道，可谓孝矣。」
子曰：「父母之年，不可不知也：一则以喜，一则以惧。」
子曰：「古者言之不出，耻躬之不逮也。」
子曰：「以约失之者，鲜矣。」
子曰：「君子欲讷於言，而敏於行。」
子曰：「德不孤，必有邻。」
子游曰：「事君数，斯辱矣；朋友数，斯疏矣。」
上一章 返回目录 下一章

小提示：按 回车[Enter]键 返回书目，按 ←键 返回上一页， 按 →键 进入下一页。

##

﻿

关于我们 - 联系我们 - 免责声明 - 网站地图

Copyright © 2013
- 古典文学网免费提供全文在线阅读

本站所有典籍小说为转载作品，由本站整理发布，转载至本站只是为了宣传本书让更多读者欣赏。

浙ICP备13019787号-1